নতুন বছরের প্রথম দিনটি তৃণমূল কংগ্রেসের কাছে একটি গুরুত্বপূর্ণ দিন। ১৯৯৮ সালের ১ জানুয়ারি কংগ্রেস ছেড়ে নতুন দল তৈরি করেছিলেন তৎকালীন যুব কংগ্রেস সভানেত্রী মমতা বন্দ্যোপাধ্যায়।
তৃণমূল কংগ্রেস তৈরি করার প্রধান উদ্দেশ্যই ছিল বাংলা থেকে বামফ্রন্ট শাসনের অবসান করা। নানা চড়াই-উতরাই পেরিয়ে ১৩ বছর পরে ২০১১ সালে সেই কাজে সফল হয়েছিলেন মমতা। 
তার পরে গোলপোস্ট বদলে গেছে। দল বেড়েছে। সর্বভারতীয় স্তরেও ছাপ ফেলেছে তৃণমূল। নতুন চ্যালেঞ্জ এসেছে দলনেত্রীর কাছে। 
২০১৮ সালে কী কী চ্যালেঞ্জের সম্মুখীন হতে হবে তৃণমূল নেত্রীকে?
১। নতুন বছরে রাজ্যের সবচেয়ে বড় রাজনৈতিক লড়াই হবে ত্রিস্তর পঞ্চায়েত নির্বাচন। ২০০৮ সালে এই পঞ্চায়েত নির্বাচনের মাধ্যমেই রাজনৈতিক পালাবদলের ইঙ্গিত পাওয়া গিয়েছিল। তার পরে ভোট আর কমেনি তৃণমূলের। এবার বিজেপির চ্যালেঞ্জের কাছে নিজেদের ভোট ধরে রেখে পঞ্চায়েতের সংখ্যাগরিষ্ঠ আসনে জয়লাভ করাই হবে তৃণমূল নেত্রীর প্রধান চ্যালেঞ্জ।
২। ২০১৪ সালের লোকসভা নির্বাচনের পরে রাজ্যে ধীরে ধীরে বিরোধী রাজনৈতিক পরিসরে উঠে আসছে বিজেপি। বাম ও কংগ্রেস ক্ষয়িষ্ণু শক্তি। বিভিন্ন উপনির্বাচনে গেরুয়া শিবিরের বাড়বাড়ন্ত স্পষ্ট। সেই ধারা পঞ্চায়েতে যাতে আটকে দেওয়া যায় এবং গেরুয়া শিবিরের আধিপত্যে আসন যাতে খোয়াতে না হয়, তা দেখতে হবে মমতাকে।
৩। আর এ জন্য মুকুল-ঝড় রুখতে হবে তৃণমূল কর্মীদের। পঞ্চায়েত স্তরে তৃণমূলকে ভাঙাতে উদ্যোগী হয়েছেন তৃণমূলের প্রাক্তন সাধারণ সম্পাদক ও নব্য বিজেপি নেতা মুকুল রায়। ঘাসফুল শিবিরের গোষ্ঠীদ্বন্দ্বের সুযোগ নিয়ে তিনি দলে টেনে নিতে পারেন তৃণমূল স্তরের অনেক নেতাকেই। তা যাতে না হয়, তার জন্য সচেষ্ট হতে হবে তৃণমূল সুপ্রিমোকেই।
৪। পঞ্চায়েত নির্বাচনের জন্যই শুধু নয়, আগামী নির্বাচনগুলির দিকে তাকিয়ে তৃণমূলের গোষ্ঠীদ্বন্দ্বের সুরাহা করতেই হবে মমতাকে। নয় তো সেই গোষ্ঠীদ্বন্দ্বই কাল হতে পারে মুখ্যমন্ত্রীর পক্ষে। সবং উপনির্বাচনে যেমন বুথভিত্তিক ফলাফলেই দেখা গেছে গোষ্ঠীদ্বন্দ্বের কারণে কী ভাবে শাসক দলের শক্ত ঘাঁটি থেকে ভোট চলে গেছে বিজেপি শিবিরে। একই সঙ্গে প্রশাসনিক মহলকে নিজের রাশ ধরে রাখাও দরকার মুখ্যমন্ত্রীর পক্ষে। 

এই বিষয়ে অন্যান্য খবর

নরেন্দ্র মোদীর পাতা ফাঁদেই মমতা পা দিতে বাধ্য হলেন, বদলে গেল তাঁর জীবন
তৃণমূল ‘কর্মী’ মদন মিত্রের নববর্ষের বিশেষ বার্তা, দেখুন কেমন মদনোচিত ঢঙে


৫। জাতীয় স্তরে যেমন বিজেপি বিরোধিতা করছেন, তেমনই কংগ্রেসের সঙ্গেও দূরত্ব তৈরি করেছেন মমতা বন্দ্যোপাধ্যায়। রাহুল গাঁধী কংগ্রেস সভাপতি হওয়ার পরে বা গুজরাতে ভাল ফল করার পরেও মমতা কিন্তু রাহুলকে শুভেচ্ছাবার্তা পাঠাননি। তবে কী মোদী-বিরোধী রাজনৈতিক অক্ষে তিনি কংগ্রেসের নেতৃত্ব মানতে চাইছেন না? মমতা কি নিজেই মোদী-বিরোধী শক্তির মাথা হতে চাইছেন? যদি তাই হয়, তাহলে জাতীয় স্তরের রাজনীতিতে তাঁর নিজের অংশগ্রহণ অনেক বেশি জরুরি। জাতীয় রাজনীতিতে নিজের অবস্থান শক্তিশালী করা মমতার কাছে একটা বড় চ্যালেঞ্জ হবে নতুন বছরে। 
৬। মুকুল রায় দল ছাড়ার পরে দিল্লির রাজনীতিতে তৃণমূলের জন্য একটি শূন্যতা তৈরি হয়েছে। সেই শূন্যস্থান পূরণ করাও মমতার জন্য একটি অন্যতম চ্যালেঞ্জ। জাতীয় রাজনীতির খুঁটিনাটি সম্বন্ধে সম্পূর্ণ ওয়াকিবহাল ও বিভিন্ন রাজনৈতিক দলের অন্দরমহলে অনায়াস যাতায়াত রয়েছে এমন নেতা এখনও পাননি মমতা বন্দ্যোপাধ্যায়। তাই আপাতত দিল্লিতে সাংসদদের ‘টিম গেম’-এই ভরসা রাখছেন দলনেত্রী।

৭। মমতার সামনে আরও একটি চ্যালেঞ্জ হল রাজ্যে মেরুকরণের রাজনীতির মোকাবিলা করা। হিন্দু সংখ্যাগুরুদের আধিপত্য রুখতে মুখ্যমন্ত্রী কী স্ট্র্যাটেজি নেন তা দেখার জন্য অপেক্ষা করতে হবে। তিনিও কি রাহুলের মতো নরম হিন্দুত্বের পথে হাঁটবেন, নাকি নতুন পথ নেবেন, সেটা দেখাবে নতুন বছর।
৮। মমতা বন্দ্যোপাধ্যায়ের উন্নয়নের প্রচার কি দুর্নীতি ও অনৈতিকতার অভিযোগে পিছনের সারিতে চলে যাবে? ইতিমধ্যেই দলের একাধিক নেতা-মন্ত্রী সারদা ও নারদ কাণ্ডে অভিযুক্ত। কেন্দ্রীয় গোয়েন্দা সংস্থার তদন্ত চলছে। দলের মুখপত্র ও বিশ্ববাংলার লোগোর মালিকানা নিয়ে অভিযোগ উঠেছে। সেই অভিযোগের সামাল দিতে গিয়েই সময় যাবে, নাকি তৃণমূল সরকারের উন্নয়নমূলক কাজকর্মের খতিয়ান তুলে ধরে দুর্নীতির অভিযোগের জবাব দেবেন?